`MIC baru' tak gentar
Mingguan Malaysia – 5 Feb. 2006
MIC Baru tidak gentar dengan tindakan MIC `asli' membuat laporan polis semalam berhubung penubuhan parti itu yang dikatakan melanggar beberapa peruntukan dalam Akta Pertubuhan 1996. Ketua Penajanya, P. Gannapathy sebaliknya menganggap Presiden MIC, Datuk Seri S.Samy Vellu kini `menggelabah' ekoran ramai ahli MIC yang telah berpaling tadah dan menyokong MIC Baru.
``Kita tidak takut dengan laporan polis itu. Mengapa perlu takut, kita buat ikut undang-undang dan bercakap berdasarkan kenyataan,'' katanya ketika dihubungi Mingguan Malaysia di sini hari ini.
Beliau mengulas tindakan MIC, melalui Setiausaha Agungnya, Datuk S. Sothinathan semalam membuat laporan polis mengenai cadangan penubuhan MIC Baru.Dalam laporan yang dibuat di Balai Polis Daerah Sentul itu, MIC mendakwa kumpulan yang mahu menubuhkan parti itu telah melanggar Akta Pertubuhan 1996.Antara peruntukan akta itu memerlukan seseorang yang berhasrat menubuhkan sebuah parti politik perlu mendapatkan kelulusan Pendaftar Pertubuhan terlebih dahulu sebelum membuat pengumuman awam mengenainya.Selain itu, penggunaan terma MIC Baru turut melanggar akta berkenaan yang menyebut bahawa sesuatu kumpulan tidak boleh menggunakan nama yang sama atau serupa dengan sebuah parti politik yang sudah wujud.
Bagaimanapun Gannapathy ketika diminta mengulas mengenai perkara berkenaan berkata, beliau perlu mendapat khidmat peguamnya terlebih dahulu sebelum mengeluarkan kenyataan.
``Saya perlu rujuk pada peguam saya dahulu, baru boleh komen mengenai perkara ini,'' katanya.Penubuhan MIC Baru diumumkan kepada media minggu lalu oleh Gannapathy, ekoran rasa tidak puas hati sekumpulan pemimpin cawangan kerana tidak diberi Borang B oleh ibu pejabat bagi membolehkan mereka menjadi delegasi dan memilih pucuk pimpinan yang disukai.Dalam pada itu, Gannapathy yang juga bekas ketua MIC cawangan Sungai Rasah, Klang mendakwa MIC Baru terus mendapat sambutan hangat daripada ahli MIC sendiri yang bertindak keluar parti pimpinan Samy Vellu itu.
Beliau mendakwa, pada masa ini MIC tidak mempunyai 4,000 cawangan di seluruh negara seperti yang dikatakan oleh Samy Vellu.
``Mana ada 4,000 cawangan. Banyak yang sudah bubar. Ahli-ahlinya pun tidak ramai. Saya ada bukti bahawa ada ahli-ahli MIC yang sudah mati pun masih lagi jadi ahli kerana namanya tidak dipadamkan. Ada juga ahli yang menjadi ahli pada banyak cawangan MIC pada satu masa. Jika begini dia (Samy Vellu) bolehlah cakap dia ada banyak ahli,'' katanya.
Source: Utusan Online | www.utusan.com.my